B. Bugár, podpredseda NR SR: (2002-11-06):
Nech sa páči, pán predseda Maxon, máte slovo. M. Maxon, poslanec: Ďakujem pekne za slovo. Vážený pán podpredseda Národnej rady, vážený pán podpredseda vlády, vážený pán predseda výboru. Celkom na úvod mi dovoľte skonštatovať, že je mi trochu ľúto, že musíme takýmto spôsobom alebo, že ste sa rozhodli takýmto spôsobom vstupovať do zákona č. 200/1998 Z. z. Sme tu minimálne dvaja pamätníci, ktorí si pamätajú peripetie, ktoré sme prežili pri tvorbe a schvaľovaní tohto zákona a bez akejkoľvek dávky skromnosti alebo bez akejkoľvek dávky namyslenosti mi dovoľte, aby som skonštatoval, že to, že zákon č. 200/1998 uzrel svetlo sveta, to považujem za jeden z kľúčových úspechov za to krátke obdobie, čo som pôsobil na ministerstve financií, a to, čo sa uvádza v dôvodovej správe, tak mi dovoľte, aby som vyjadril úplne opačný názor. Ja automatickú valorizáciu platov colníkov a nakoniec všetkých zamestnancov verejnej a štátnej správy vo väzbe na dosiahnutý priemerný zárobok v národnom hospodárstve považujem v každom prípade za systémové riešenie. Za nesystémové riešenie považujem to, že poviete, že od 1. 7. to bude o 5 percent. To je nesystémový prvok. To je nesystémový prvok aj v oblasti sociálneho a dôchodkového zabezpečenia, s ktorým sme sa borili veľmi dlho, nesystémový v tom, že takéto riešenie podlieha politickým požiadavkám, politickým vplyvom a determinuje to, samozrejme, aj schopnosť tvorby rozpočtu v súlade s predstavami vlády, na druhej strane ja som teda v každom prípade presvedčený, že automatická valorizácia upravená v zákone je systémovým riešením a dáva aj stabilitu celému tomuto systému. Vy pán minister veľmi dobre viete a počas svojho pôsobenia sa aj presvedčíte, aké problémy sú v colnej správe a neodporúčal by som vám, aby ste si takýmito úpravami vyrábali ďalšie problémy. Dovoľte mi, ale v súvislosti s tým, samozrejme, nechcem povedať, že colná správa Slovenskej republiky nepracuje dostatočne efektívne, samozrejme, všade sú ešte rezervy, všade sú rezervy personálne, všade sú rezervy organizačné a ešte raz zdôrazňujem, toto riešenie bolo systémovým riešením upraveným v zákone, ktorý stabilitu tohto systému nabúrava. Ale v súvislosti s týmto zákonom, ak sa odvolávate na systémové riešenie, tak mi dovoľte možno trošku preskočiť časový horizont a bude sa tu hovoriť aj o valorizácii platov učiteľov. Ak sa tu odvolávame na to, že toto je systémovejšie riešenie ako to, ku ktorému sme sa dopracovali v zákone č. 200/1998 Z. z., nuž tak to, čo sa mieni robiť s platmi učiteľov, tak to považujem za absolútne nesystémové riešenie a trestuhodný precedens. Pán minister, vy ste členom vlády Slovenskej republiky, a ak si myslíte, že ste kanibali, tak to je váš problém.  A myslím si, že na pôde Národnej rady občas je vhodné zavtipkovať, ale tento váš vtip nebol na mieste. Ak ako minister vnútra takýmto spôsobom chcete vtipkovať aj ďalej, tak predložte ešte jeden návrh v skrátenom legislatívnom konaní, a to je návrh na skrátenie volebného obdobia tejto vlády. (Potlesk.) Dovoľte mi však dokončiť myšlienku. Vo vašich návrhoch aj v zákone o štátnom rozpočte uvažujete, že sa platy vysokoškolským učiteľom budú upravovať od 1. 7. 2003. Možno, že sa mýlim, že to nakoniec bude smerovať až k termínu 1. 9. 2003, prosím, nechytajte ma teraz za slovo z hľadiska termínu. Ale dovoľte mi povedať niečo k princípu. Ak sa tu odvolávame na systémové riešenie, tak vaše systémové riešenie v oblasti valorizácie platov ide tak ďaleko, že robíte dve kategórie učiteľov. Jednu kategóriu učiteľov, ktorú si treba vážiť, a to sú vysokoškolskí učitelia, a druhú kategóriu učiteľov, ktorú si netreba všímať. Veď to je bezprecedentné riešenie. Opäť sa môžeme baviť o dopadoch na štátny rozpočet, ale tu musí platiť nejaký princíp spravodlivosti a toto riešenie princíp spravodlivosti hlbokým spôsobom potiera. Vy všetci, ktorí tu sedíte, veľmi dobre viete, ja sa v žiadnom prípade nechcem dotknúť vysokoškolských učiteľov, naopak, ja si túto skupinu ľudí, ktorí pôsobia v tejto krajine, mimoriadne vážim, ale vy veľmi dobre viete, že je to skupina, ktorá, ak má dostatok invencie, ak má dostatok ctižiadosti, tak je to skupina ľudí, ktorí sú schopní nájsť spôsob, ako si k vysokoškolskému platu nejakú korunu privyrobiť. Samozrejme, je aj taká skupina, ktorá získava len na tom, že sa menej koncentrujú na pedagogickú prácu a viac sa koncentrujú na tú skutočnosť, o ktorej som hovoril. Im ideme valorizovať platy, či už od 1. 7., alebo od 1. 9., no a skúste mi, prosím, povedať, akú možnosť zárobku má učiteľ základnej školy. Nuž môže ísť robiť poisťovacieho agenta, áno, alebo môže vykonávať takého práce, ktoré nie sú hodné postaveniu učiteľa na Slovensku, a ak, prosím, aj má invenciu a schopnosti, aby si mohol zarobiť, tak jeho podmienky, koľko pracovného času musí venovať priamo výučbe, mu jednoducho tento priestor nedávajú. Vysokoškolskí učitelia tento priestor majú. Ešte raz prosím, neberte to tak, že kritizujem vysokoškolských učiteľov, ale ak sa odvolávate na systémové riešenie, tak práve aj v zákone o colníkoch sa systémové riešenie bezprecedentne narúša v úvahách o valorizácii platov učiteľov, nehovoriac o tom, že kategorizujeme učiteľov na lepších a horších. A to je podľa môjho názoru neakceptovateľné. (Potlesk.)